..............(sz.) napirend

**E L Ő T E R J E S Z T É S**

**A Képviselő-testület 2022. június 28-i rendes ülésére**

**Tárgy:** Önkormányzati rendeletek felülvizsgálata

**Készítette**: …………………………….

Molnárné dr. Szabados Judit

jogi osztályvezető s.k.

**Egyeztetve:** ……………………………

dr. Varga Előd Bendegúz

alpolgármester s.k.

**Látta:**  **………………………………..**

dr. Szalai Tibor

jegyző

………………………………..

dr. Silye Tamás

jegyzői igazgató

**A napirend tárgyalása zárt ülést nem igényel.**

**Tisztelt Képviselő-testület!**

A jogrendszer részét képező önkormányzati rendeleteket a jogalkotásról szóló 2010. évi CXXX. törvény (továbbiakban: Jat.) 21-22. §- szakaszaiban foglalt előírások szerint szükséges folyamatosan felülvizsgálni, figyelemmel követni. A minőségi jogalkotás követelményeinek megfelelően a jogszabályokat a szabályozás korszerűsítése érdekében indokolt az önkormányzati jogrendszer folyamatos és időszakonkénti szisztematikus felülvizsgálatával, valamint a jogalkotó deregulációs kötelezettségével megteremteni, a jogbiztonság, a normavilágosság és a jogrendszer átláthatóságának a biztosítása érdekében.

Budapest Főváros II. Kerületi Önkormányzat Képviselő-testülete által alkotott összes hatályban lévő önkormányzati rendelet felülvizsgálatára legutóbb 2017. év szeptemberében került sor Budapest II. kerületi Polgármesteri Hivatal szervezeti struktúrájának átalakításához kapcsolódóan. 2017. évi felülvizsgálat eredményeként 14 rendelet módosításáról és 9 rendelet hatályon kívül helyezéséről rendelkezett a Képviselő-testület.

A tavalyi év folyamán a 2021. június 24-ei képviselő-testületi ülésen a veszélyhelyzet kihirdetéséről szóló 478/2020. (XI.3.) Korm. rendelet, valamint a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021.(I.29.) Korm. rendelet hatálya alatt megalkotott rendeletek felülvizsgálata történt meg.

Jelen előterjesztésben foglalt jogszabály felülvizsgálatot a Jat.-ban megfogalmazott általános előíráson túlmenően közvetlenül az a körülmény is indokolja, miszerint 2022. május 23. napján Budapest Főváros Kormányhivatala (a továbbiakban: Kormányhivatal) Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132. § (3) bekezdésében meghatározott törvényességi felügyeleti jogkörében eljárva párhuzamosan két vizsgálatáról tájékoztatta Budapest Főváros II. Kerületi Önkormányzatot Jegyzője útján.

A Kormányhivatal egyrészt arról értesített, hogy munkaterve alapján az illetékességi területéhez tartozó valamennyi fővárosi kerületi önkormányzat által alkotott összes hatályban lévő önkormányzati rendeletét ellenőrzi. */Előterjesztés 1. számú melléklete Kormányhivatal BP/2800/00271-4/2022 sz. megkeresése/*

Másrészt a Kormányhivatal szakmai segítségnyújtása keretében tájékoztatást küldött az Önkormányzat Szervezeti és Működési Szabályzatáról szóló 13/1992.(VII.1.) önkormányzati rendelet (a továbbiakban: SZMSZ) 52. § (6) bekezdésének, és a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019.(XI.18.) önkormányzati rendelet vizsgálatáról. A szakmai segítségnyújtásában a Kormányhivatal kiemelte, hogy az SZMSZ-ben a szabályozás egysége érdekében a képviselő-testület valamennyi átruházott hatáskörét fel kell sorolni. E rendelkezés célja, hogy egy helyen és rendszerezetten megtalálható legyen az önkormányzat szerveinek (így bizottságainak) a hatásköri „jegyzéke”, megkönnyítve ezzel egy adott (pl. önkormányzati hatósági) ügyben érintettek számára is a hatáskör gyakorlójának beazonosítását.

Az önkormányzati SZMSZ-nek és a kapcsolódó Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019.(XI.18.) önkormányzati rendeletnek a hatályos jogszabályi előírásokkal történő összevetése, a kormányhivatali megállapítások tükrében történő áttekintése érdekében javasolt, hogy a megalapozott jogalkotási tevékenység biztosítása érdekében a 2022. év második félévében készüljön előterjesztés az önkormányzati SZMSZ tárgyában. */Előterjesztés 2. számú melléklete Kormányhivatal BP/2800/00410-1/2022 sz. megkeresése/*

A kormányhivatali vizsgálatokkal és a Jat. 22. §-ában foglalt deregulációs kötelezettséggel összefüggésben Budapest II. kerületi Polgármesteri Hivatal áttekintette a jelenleg hatályos önkormányzati rendeleteket. Megállapításra került ezáltal, hogy jelenleg három olyan korábbi rendeletet módosító önkormányzati rendelet hatályos, amely tartalmilag kiüresedett és emiatt szükséges és indokolt a hatályon kívül helyezésük. Külön nevesítve, Budapest Főváros II. kerületének Építési Szabályzatáról szóló 28/2019. (XI. 27.) önkormányzati rendelet módosításáról szóló 20/2021. (V.27.) önkormányzati rendelet, valamint a gépjármű várakozóhelyek megváltásáról szóló 38/2001. (X.24.) önkormányzati rendelet módosításáról szóló 22/2021. (V. 27.) önkormányzati rendelet, továbbá a 2021. évi költségvetéséről szóló 9/2021. (II. 23.) önkormányzati rendelet módosításáról szóló 1/2022. (II. 25.) önkormányzati rendelet hatályon kívül helyezése indokolt. E tárgykörben fent említett egyes önkormányzati rendeletek hatályon kívül helyezése egy önkormányzati rendeletben történne.

Megállapításra került ezen kívül az utólagos felülvizsgálat során, hogy a tartalmi okból történő módosítása indokolt az üzletek kerthelyiségeinek és a szabadtéri rendezvények éjszakai nyitvatartási rendjéről szóló 18/2010. (VIII. 05.) önkormányzati rendeletnek. A rendeletben a bírság kiszabásáról szóló 3. § (6) bekezdésnek a módosítása szükséges annak érdekében, hogy az önkormányzati rendelet 1. §-ában meghatározott személyi hatályra vonatkozó rendelkezés a bírság rendelkezéssel összhangban álljon.

Mindezekre tekintettel kérem a Tisztelt Képviselő-testületet az előterjesztésben foglaltak megtárgyalására, elsőként az önkormányzati SZMSZ-t érintően a következő határozat elfogadására, továbbá az alábbi kettő – egy a hatályon kívül helyezendő rendeleteket érintő, valamint egy módosító - önkormányzati rendelet megalkotására.

*A rendeletek elfogadásához minősített többségű szavazati arány szükséges.*

**Határozati javaslat**

Budapest Főváros II. Kerületi Önkormányzat Képviselő-testülete úgy dönt, hogy az önkormányzat Szervezeti és Működési Szabályzatáról szóló 13/1992. (VII. 01.) önkormányzati rendeletet, valamint a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019. (XI. 18.) önkormányzati rendeletet Budapest Főváros Kormányhivatala 2022. május 23. napján küldött szakmai segítségnyújtására tekintettel felülvizsgálja és a felülvizsgálat eredménye szerint 2022. év második félévében ismételten tárgyalja.

**Felelős:** polgármester

**Határidő:** 2022. december 31.

*A határozati javaslat elfogadása egyszerű többségű szavazati arányt igényel.*

**Budapest, 2022. június 20.**

**Őrsi Gergely**

polgármester

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**egyes önkormányzati rendeletek hatályon kívül helyezéséről**

Budapest Főváros II. Kerületi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el.

**1. §**

Hatályát veszti a Budapest Főváros II. kerületének Építési Szabályzatáról szóló 28/2019. (XI. 27.) önkormányzati rendelet módosításáról szóló 20/2021. (V.27.) önkormányzati rendelet.

**2. §**

Hatályát veszti a gépjármű várakozóhelyek megváltásáról szóló 38/2001. (X.24.) önkormányzati rendelet módosításáról szóló 22/2021. (V. 27.) önkormányzati rendelet.

**3. §**

Hatályát veszti az Önkormányzati 2021. évi költségvetéséről szóló 9/2021. (II. 23.) önkormányzati rendelet módosításáról szóló 1/2022. (II. 25.) önkormányzati rendelet.

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Őrsi Gergely** **polgármester** | **dr. Szalai Tibor** **jegyző** |

Általános indokolás

A jogalkotásról szóló 2010. évi CXXX. törvény 22. §-ában foglalt deregulációs kötelezettséggel összefüggő felülvizsgálat során megállapításra került, hogy három rendelet hatályon kívül helyezése szükséges, mivel azok tartalmilag kiüresedtek.

Részletes indokolás

**Az 1–3. §-hoz**

Rendeletek hatályon kívül helyezését tartalmazza.

**A 4. §-hoz**

Hatályba léptető és hatályon kívül helyező rendelkezéseket tartalmaz.

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**az üzletek kerthelyiségeinek és a szabadtéri rendezvények éjszakai nyitvatartási rendjéről szóló 18/2010. (VIII. 05.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 142/C. § (1) bekezdésében, és a kereskedelemről szóló 2005. évi CLXIV. törvény 12. § (5) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában meghatározott feladatkörében eljárva a következőket rendeli el.

**1. §**

Az üzletek kerthelyiségeinek és a szabadtéri rendezvények éjszakai nyitvatartási rendjéről szóló 18/2010. (VIII. 5.) önkormányzati rendelet 3. § (6) bekezdése helyébe a következő rendelkezés lép:

„(6) Az e rendeletben foglalt előírások megsértése esetén a jegyző közigazgatási bírságot szab ki. A közigazgatási bírság mértéke kétmillió forintig terjedhet.”

**2. §**

Ez a rendelet 2022. július 1-jén lép hatályba, és 2022. július 2-án hatályát veszti.

|  |  |
| --- | --- |
| **Őrsi Gergely** **polgármester** | **dr. Szalai Tibor** **jegyző** |

Általános indokolás

A jogalkotásról szóló 2010. évi CXXX. törvény V. fejezete szerinti jogszabály felülvizsgálat folytán megállapításra került, hogy az üzletek kerthelyiségének és a szabadtéri rendezvények éjszakai nyitvatartási rendjéről szóló 18/2010. (VIII. 05.) önkormányzati rendelet módosítása szükséges, tekintettel arra, hogy annak jelenlegi megszövegezése ellentmondást tartalmaz.

Részletes indokolás

**Az 1. §-hoz**

A közigazgatási bírság kiszabásának szabályairól rendelkezik.

**A 2. §-hoz**

Hatályba léptető és hatályon kívül helyező rendelkezéseket tartalmaz.